Der er tale om en skønhedskonkurrence, men deltagerne er ikke den typiske Miss Nordjylland. Med en vægt på 700-800 kilogram, struttende yvere og flotte bagpartier er det kvier og malkekøer, der i klove og ikke stiletter, skal konkurrere ved DM i showmanship på skuet. Direktør i Messecenter Vesthimmerland, Brian Otte, er glad for at kunne afholde dyrskuet, som er det første på stedet i to år. -	Det er fantastisk. Der er liv og glade dage, og vi har ventet næsten to år på det her. Det er fedt, at vi kan prale af være Danmarks største dyrskue i 2021, siger han glad. En anden der er glad for, at dyrskuet er blevet en realitet i år, er borgmester i Vesthimmerland Per Bach Laursen (V). Han er i færd med at trimme en ko, da den sparker ud efter ham. -	Den er livlig, men det er nok også fordi, det er to år siden, den sidst har været på dyrskue, siger han. Borgmesteren understreger, at landbruget er et vigtigt erhverv i Nordjylland. -	Landbruget fylder meget i Vesthimmerland og i Nordjylland generelt. Vi er stolte over at have et sted, hvor vi kan afholde et indendørs skue, som får besøg af folk fra hele Danmark, siger Per Bach Laursen. Regner med op til 6000 besøgende En af dem, der håber på at få en ko i finalen ved DM i showmanship, er driftsleder på Lille Skovsgaard ved Nørager, Lasse Kristensen. -	Vi har otte køer og en kvie. Vi håber da at få et par stykker i finalen, siger han spændt. Det handler dog om mere end bare en eventuel finaleplads. -	Det handler om at vise det, vi arbejder på derhjemme. At vise forbrugere og befolkning, hvad vi bruger vores tid på. Og fællesskabet i det hele betyder meget for os, slutter han. I alt deltager over 800 dyr ved Kimbrerskuet, og det forventes at 5000-6000 gæster lægger vejen forbi i løbet af de tre dage, dyrskuet varer.
Fredag til søndag afholdes Kimbrerskuet i Messecenter Vesthimmerland, som ét af bare tre dyrskuer i år.